“กลอรี่ แอคเม่” เปิดโครงการหรู “”The Sherwood London”
“กลอรี่ แอคเม่ ลิมิเต็ด” บริษัทร่วมทุนระหว่าง POLAR กับ “โจนาธาน แลม” เปิดตัวโครงการคอนโดมิเนียมลักซูรี่ “เดอะ เชอร์วูด ลอนดอน” มูลค่า 6,000 ล้านบาท ในประเทศอังกฤษ มั่นใจโอนให้ลูกค้าได้ในปี 2560
4 ก.พ. 2559


 
นายอภิวุฒิ ทองคำ กรรมการบริหาร บริษัท กลอรี่ แอคเม่ ลิมิเต็ด หรือ GA เปิดเผยว่า ขณะนี้บริษัทได้เปิดตัวโครงการคอนโดมิเนียม เดอะ เชอร์วูด ลอนดอน มูลค่าโครงการ 6,000 ล้านบาท อย่างเป็นทางการ โดยโครงการดังกล่าวตั้งอยู่ที่ประเทศอังกฤษเป็นอาคารสูง 8 ชั้น จำนวน 48 ยูนิต พื้นที่ขายรวม 4,595.7 ตารางเมตร สำหรับราคาเริ่มต้น 1.26 -3.60 ล้านปอนด์ หรือประมาณ 66-323 ล้านบาท คิดเป็น 1.8 ล้านบาทต่อตารางเมตร
โดยโครงการนี้อยู่ภายใต้การบริหารงานของบริษัท กลอรี่ แอคเม่ ลิมิเต็ด ซึ่งเป็นบริษัทร่วมทุนจดทะเบียนระหว่างบริษัทโพลาริส แคปปิตัล จำกัด (มหาชน) หรือ POLAR กับนายโจนาธาน แลม ซึ่ง POLAR มีสัดส่วนการถือหุ้นจำนวน 49% อีกทั้งอยู่ระหว่างการเจรจากับบริษัท Harrods Estates จากประเทศอังกฤษ เพื่อเข้ามามีส่วนในการบริหารโครงการ

 
สำหรับโครงการเดอะ เชอร์วูด ลอดนดอน “The Sherwood London” ปัจจุบันอยู่ระหว่างการดำเนินการก่อสร้าง คาดจะแล้วเสร็จปลายปี 2016 ถึงช่วงไตรมาสแรกปี 2017 และสามารถโอนให้กับลูกค้าได้ภายในไตรมาส 1/17 เป็นต้นไป โดยประเมินว่าไม่เกิน 6 เดือนแรกของปีนี้จะสามารถปิดการขายได้ทั้งหมด
ทั้งนี้ โครงการเดอะ เชอร์วูด ลอดนดอน เป็นคอนโดมิเนียมระดับลักซูรี่ ที่ตั้งอยู่ใจกลางกรุงลอนดอน ตรงหัวมุม ถนนบริเวอร์ และถนนเชอร์วูด โดยบริษัทได้รับสิทธิเช่าที่ดินจาก The Crown Estate หรือสำนักงานทรัพย์สินส่วนพระมหากษัตริย์ ประเทศอังกฤษ จำนวน 145 ปี ซึ่งอยู่บริเวณย่าน Mayfair เป็นทำเลที่มีศักยภาพ เหมาะในการลงทุนอสังหาริมทรัพย์เป็นอย่างมาก อีกทั้งจะมีอัตราการเติบโตด้านราคาสูงขึ้นอย่างต่อเนื่อง ขณะเดียวกันยังใกล้มหาวิทยาลัยชั้นนำของโลก ซึ่งสามารถเจาะกลุ่มเป้าหมายที่เป็นครอบครัวที่ส่งลูกไปเรียนต่อ
 

 
นอกจากนี้ มีจุดแข็งที่สามารถดึงดูดนักลงทุน และกลุ่มลูกค้าจากกลุ่มประเทศตะวันออกกลางที่มีความต้องการบ้านพักตากอากาศในหลายๆ สถานที่ และกลุ่มลูกค้าจากเอเชียที่มีความสนใจในการลงทุน หรือสถานที่พักตากอากาศ รวมถึงลูกค้าคนไทยที่ต้องการส่งบุตรหลานไปเรียน
“บริษัทคาดว่าไม่เกิน 6 เดือนหลังจากที่เปิดขายจะสามารถขายได้หมด ซึ่งที่ประเทศอังกฤษเพิ่งจะเริ่มเปิดในวันที่ 1 ก.พ.ที่ผ่านมา ซึ่งทางนั้นก็จะเน้นขายลูกค้ากลุ่มยุโรป หรือกลุ่มตะวันออกกลาง ซึ่งทางเราก็จะเน้นกลุ่มลูกค้าเอเชียแล้วก็คนไทย อย่างไรก็ตามตอนนี้ขอโฟกัสในโครงการนี้เป็นหลัก โดยยังไม่มีแผนที่จะดูทำเล เพื่อเปิดตัวโครงการอื่นๆ” นายอภิวุฒิ กล่าว
 

 
ด้านนายโจนาธาน แลม กรรมการบริษัท GA เปิดเผยว่า ภาพรวมของตลาดที่อยู่อาศัยในเมืองลอนดอนยังมีอยู่เป็นจำนวนมาก โดยราคาบ้านมีอัตราการเพิ่มขึ้นมาในระยะเวลา 5 ปีที่ผ่านมา ปรากฏว่าปี 2553-2557 เพิ่มขึ้นเฉลี่ยปีละ 7.7% และยังมีแนวโน้มเพิ่มขึ้นต่อเนื่อง ดังนั้นบริษัทจึงเล็งเห็นถึงแนวโน้มตลาด และศักยภาพของทำเลที่ตั้ง
นอกจากนี้ยังได้ร่วมมือกับบริษัท Harrods Estates ซึ่งเป็นผู้เชี่ยวชาญด้านการบริหารจัดการอสังหาริมทรัพย์ครบวงจร ทั้งการขาย การเช่า และการพัฒนาที่อยู่อาศัย เข้ามาบริหารโครงการนี้อีกด้วย